Document ID: 31993D0663

ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Νοεμβρίου 1993 περί της ειδικής χρηματοδοτικής συμμετοχής της Κοινότητας προς καταπολέμηση του αφθώδους πυρετού στην Ιταλία (Το κείμενο στην ιταλική γλώσσα είναι το μόνο αυθεντικό) (93/663/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 93/439/ΕΟΚ της Επιτροπής (2), και ιδίως το άρθρο 11,
Εκτιμώντας:
ότι κρούσματα αφθώδους πυρετού εκδηλώθηκαν σε ορισμένες περιοχές της Ιταλίας το Φεβρουάριο και το Μάρτιο του 1993-
ότι η εμφάνιση της ασθένειας αυτής ενέχει σοβαρό κίνδυνο για τα ζώα της Κοινότητας και, προκειμένου να συμβάλει στην εξάλειψη της ασθένειας το ταχύτερο δυνατόν, η Κοινότητα έχει τη δυνατότητα να αποζημιώσει τις απώλειες που προκλήθηκαν-
ότι, μόλις επιβεβαιώθηκε επίσημα η παρουσία αφθώδους πυρετού, οι ιταλικές αρχές έλαβαν κατάλληλα μέτρα, και ιδίως τα μέτρα που απαριθμούνται στο άρθρο 3 παράγραφος 2 της απόφασης 90/424/ΕΟΚ και στις ανάλογες διατάξεις της οδηγίας 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού (3), όπως τροποποιήθηκε τελευταία από την απόφαση 92/380/ΕΟΚ της Επιτροπής (4)- ότι τα εν λόγω μέτρα κοινοποιήθηκαν από τις ιταλικές αρχές-
ότι η Επιτροπή, με την απόφαση 93/230/ΕΟΚ (5), συνέβαλε στη χρηματοδότηση για την εξάλειψη του αφθώδους πυρετού στην Ιταλία-
ότι ενδείκνυται να συνεχιστεί αυτή η χρηματοδοτική συμμετοχή για μία ακόμη περιορισμένη χρονικά περίοδο-
ότι πληρούνται οι όροι για τη χορήγηση κοινοτικής χρηματοδοτικής ενίσχυσης-
ότι στο άρθρο 15 της απόφασης 90/424/ΕΟΚ καθορίζεται το χρηματοδοτικό καθεστώς που εφαρμόζεται για τα μέτρα που προβλέπονται στο άρθρο 11-
ότι επιβάλλεται να ληφθούν πρόσθετα μέτρα προκειμένου να διασφαλισθεί η εξάλειψη της νόσου από την Κοινότητα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για την εξάλειψη του αφθώδους πυρετού που έχει εκδηλωθεί από την 1η Απριλίου έως τις 15 Νοεμβρίου 1993, η Ιταλία μπορεί να λάβει κοινοτική χρηματοδοτική ενίσχυση. Η χρηματοδοτική συμμετοχή από την Κοινότητα ανέρχεται σε ποσοστό 70 % των δαπανών όσον αφορά:
α) την αποζημίωση των κατόχων για:
- τη σφαγή και την καταστροφή ζώων,
- την καταστροφή γάλακτος,
- τον καθαρισμό και την απολύμανση των εκμεταλλεύσεων,
- την καταστροφή μολυσμένων ζωοτροφών και, σε περίπτωση αδυναμίας απολύμανσης, του μολυσμένου εξοπλισμού-
β) κατά περίπτωση, τη μεταφορά των πτωμάτων των ζώων σε εγκαταστάσεις επεξεργασίας-
γ) την ορρολογική δοκιμασία που περιγράφεται στο άρθρο 3 παράγραφος 3 και τις άλλες δοκιμασίες, όπως συμφωνήθηκε με την Επιτροπή.
Άρθρο 2
1. Η καταβολή της αποζημίωσης στους κατόχους διενεργείται σε 120 ημέρες από την κοινοποίηση της παρούσας απόφασης. Το χρονικό διάστημα μπορεί να παραταθεί επί 120 ημέρες επιπλέον, σε περίπτωση ανακρίσεων σχετικά με τις περιστάσεις εμφανίσεως των εστιών.
2. Οι δαπάνες που αναφέρονται στο άρθρο 1 δηλώνονται μέχρι ποσοστού 70 % σύμφωνα με το άρθρο 3 του κανονισμού (ΕΟΚ) αριθ. 2776/88 της Επιτροπής (1).
3. Η Ιταλία αποστέλλει τις πληροφορίες σχετικά με τα εφαρμοσθέντα μέτρα το αργότερο σε 120 ημέρες από τη γνωστοποίηση της εκδήλωσης της νόσου.
Άρθρο 3
1. Τα δίχηλα ζώα τα καταγόμενα από εκμεταλλεύσεις της περιοχής που αναφέρεται στο παράρτημα Ι, απαγορεύεται να μετακινούνται εκτός της αντίστοιχης περιοχής.
2. Τα δίχηλα ζώα της περιοχής που αναφέρεται στο παράρτημα Ι απαγορεύεται να μετακινούνται στο εσωτερικό αυτής, εκτός εάν:
α) όλα τα ζώα της αγέλης καταγωγής υποβάλλονται σε κλινική εξέταση από εξουσιοδοτημένο κτηνίατρο μέσα στο δεκαήμερο που προηγείται της μεταφοράς-
β) τα προς μετακίνηση ζώα τακτοποιούνται σε μόνιμη βάση-
γ) έχει ολοκληρωθεί η απαιτούμενη βάσει της παραγράφου 3 ορρολογική δοκιμασία.
3. Σε όλες τις αγέλες των περιοχών που εμφαίνονται στο παράρτημα Ι, στις οποίες περιλαμβάνονται δίχηλα (εξαιρούνται οι χοίροι) ηλικίας εννέα μηνών έως δύο ετών, διενεργούνται σε δειγματοληπτική βάση ορρολογικές δοκιμασίες προς ανίχνευση αντισωμάτων αφθώδους πυρετού, σύμφωνα με το παράρτημα ΙΙ. Η δειγματοληψία ολοκληρώνεται έως τις 30 Νοεμβρίου 1993. Τα αποτελέσματα και οι εκθέσεις σχετικά με την εξέλιξη της νόσου αποστέλλονται στην Επιτροπή κάθε μήνα.
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 26 Νοεμβρίου 1993.

Labels: 11
15
18
6